b'\n_START_ARTICLE_\nJuho Koivukoski\n_START_PARAGRAPH_\nJuho Koivukoski (k. 22. helmikuuta 1920 Kokkola) oli Etsiv\xc3\xa4n Keskuspoliisin palveluksessa ollut etsiv\xc3\xa4, joka helmikuussa 1920 v\xc3\xa4itti ampuneensa Otto Ville Kuusisen Pohjanlahden j\xc3\xa4\xc3\xa4ll\xc3\xa4. Suurta kohua synnytt\xc3\xa4nyt juttu osoittautui per\xc3\xa4tt\xc3\xb6m\xc3\xa4ksi, ja Koivukoski ampui lopulta itsens\xc3\xa4._NEWLINE_Lapualta kotoisin ollut Koivukoski oli toiminut sahaty\xc3\xb6miehen\xc3\xa4 ja sekaty\xc3\xb6miehen\xc3\xa4 ennen Suomen sis\xc3\xa4llissotaa. Syksyll\xc3\xa4 1917 h\xc3\xa4nen v\xc3\xa4itettiin olleen jonkin aikaa punaisten riveiss\xc3\xa4 mutta sitten h\xc3\xa4n liittyi valkoisiin ja teki sodan aikana kertoman mukaan "korvaamattomia palveluksia valkoisille". Sodan j\xc3\xa4lkeen Koivukoski onnistui p\xc3\xa4\xc3\xa4sem\xc3\xa4\xc3\xa4n Etsiv\xc3\xa4n Keskuspoliisin etsiv\xc3\xa4ksi toimipaikkanaan Sein\xc3\xa4joki._NEWLINE_Kuusisen ampumisjuttu sai alkunsa kun Koivukoski saapui illalla 11. helmikuuta 1920 Lapuan kirkonkyl\xc3\xa4ss\xc3\xa4 sijainneeseen Vihtori Kosolan taloon jossa olivat paikalla Kosolan lis\xc3\xa4ksi muun muassa Artturi Leinonen ja Jalmari Lahdensuo. Koivukoski oli jo aiemmin kertonut Lahdensuolle olevansa Raippaluodon seudulla piileskelev\xc3\xa4n Kuusisen j\xc3\xa4ljill\xc3\xa4 ja nyt h\xc3\xa4n ilmoitti pid\xc3\xa4tt\xc3\xa4neens\xc3\xa4 Kuusisen Oravaisten kestikievarissa. Sanomalehti Ilkka julkaisi asiasta seuraavana p\xc3\xa4iv\xc3\xa4n\xc3\xa4 uutisen jonka mukaan pid\xc3\xa4tetty Kuusinen olisi jo kuljetettu junalla Helsinkiin. Paikallisille poliiseille ja Vaasan l\xc3\xa4\xc3\xa4nin maaherralle tieto tuli t\xc3\xa4yten\xc3\xa4 yll\xc3\xa4tyksen\xc3\xa4._NEWLINE_Kun Koivukoskelta vaadittiin tarkempia tietoja asiasta h\xc3\xa4n ilmoitti matkustavansa itse Helsinkiin ja antavansa siell\xc3\xa4 selonteon Etsiv\xc3\xa4n keskuspoliisin p\xc3\xa4\xc3\xa4llik\xc3\xb6lle Ossian Holmstr\xc3\xb6mille. Pari p\xc3\xa4iv\xc3\xa4\xc3\xa4 my\xc3\xb6hemmin Koivukoski tapasi Lapualla Vihtori Kosolan ja kertoi t\xc3\xa4lle ett\xc3\xa4 olikin ampunut Kuusisen kuoliaaksi ja j\xc3\xa4tt\xc3\xa4nyt ruumiin merenj\xc3\xa4\xc3\xa4lle. Koivukoski oli kertomansa mukaan seurannut hiiht\xc3\xa4en Ruotsiin matkannutta Kuusista Raippaluodon edustalla ja vaatinut t\xc3\xa4t\xc3\xa4 palaamaan Suomeen. Kun Kuusinen oli kielt\xc3\xa4ytynyt Koivukoski oli kertomansa mukaan ampunut h\xc3\xa4net. _NEWLINE_Uutinen Kuusisen kuolemasta levisi pian ja Suomen Sosialidemokraatti julkaisi siit\xc3\xa4 ensimm\xc3\xa4isen\xc3\xa4 uutisen 17. helmikuuta 1920. Kansanedustaja V\xc3\xa4in\xc3\xb6 Tanner teki asiasta my\xc3\xb6s hallitukselle v\xc3\xa4likysymyksen. Helsingist\xc3\xa4 l\xc3\xa4hetettiin nyt Helsingin poliisilaitoksen rikososaston apulaisp\xc3\xa4\xc3\xa4llikk\xc3\xb6 Rafael Silander Pohjanmaalle selvitt\xc3\xa4m\xc3\xa4\xc3\xa4n asiaa ja h\xc3\xa4nen Vaasassa, Lapualla ja Oravaisissa pit\xc3\xa4miss\xc3\xa4\xc3\xa4n kuulusteluissa selvisi pian ett\xc3\xa4 Kuusista ei ollut n\xc3\xa4hty sen paremmin el\xc3\xa4v\xc3\xa4n\xc3\xa4 kuin kuolleena ja koko juttu oli per\xc3\xa4t\xc3\xb6n._NEWLINE_Koivukosken kerrottiin nousseen etel\xc3\xa4\xc3\xa4n menev\xc3\xa4\xc3\xa4n junaan mutta sitten h\xc3\xa4nen ruumiinsa l\xc3\xb6ytyikin Kokkolan rautatieaseman l\xc3\xa4hell\xc3\xa4 sijainneesta puistosta varmistamaton pistooli rinnan p\xc3\xa4\xc3\xa4ll\xc3\xa4 (lehtiuutisissa mainittiin ett\xc3\xa4 ruumis olisi l\xc3\xb6ytynyt er\xc3\xa4\xc3\xa4st\xc3\xa4 puutarhasta Uudestakaarlepyyst\xc3\xa4). Tutkimuksissa selvisi ett\xc3\xa4 43-vuotias Koivukoski oli ampunut itsens\xc3\xa4.'